钦定古今图书集成/明伦汇编/官常典/第648卷 > 章忱
## 钦定古今图书集成/明伦汇编/官常典/第648卷 > 章忱

按《明外史循吏传》：“忱，会稽人。成化十五年，由进士为
临城知县。首咨民隐，凡民所欲恶，以次兴除，一以爱
养休息为务。岁大饥，民多流窜，忱招徕抚辑，给以种
食，而免其征徭，归者接踵久之。旁邑流民愿附籍者
亦数十户，亩券税牒有久不别白者，悉为条格，以清
其欺隐。城北泥河出源，泉流甚博，豪民据之罔利，忱”
率众筑堤，引水灌苗，又教民为桔槔，以济高阜。邑自
是有水利。乡鄙旧无医药，有病耑事祷禳，忱检方书，
修药饵施之，且谕以医祷，缓急全活。创社学及阴阳
医学、邮传养济院各一所，皆不劳而事举。暇则督课
诸生，训以孝弟忠信之道。岁春令民会男女，节其婚
嫁之仪，不得论财贿，民是以鲜怨旷。讼者至，为明示
曲直，劝以讲信修睦，多自惭引退。上官非公事役民，
忱坚不奉令，亦终不能害。久之，迁太仆寺丞，去，士民
为立《去思碑》。